<classify> SERIKALI imetenga jumla ya Sh bilioni 14.9 ili kuwezesha Mradi wa Umeme wa Pembezoni mwa miji katika Mkoa wa Pwani na wilaya zake.Akizungumza na wananchi wa Kijiji cha Muheza Wilaya ya Kibaha, alipokwenda kuzindua jiwe la msingi la Mradi wa Umeme Pembezoni mwa Mji, Naibu Waziri wa Nishati, Subira Mgalu amesema serikali imetenga kiasi hicho cha fedha ili kuwezesha Mkoa wa Pwani, upate umeme na wananchi wanufaike na huduma ya umeme, ambayo itawawezesha kuinua uchumi wao kupitia fursa mbali mbali ikiwemo uanzishaji wa biashara zitakazotumia umeme.Alipokuwa kwenye Kijiji cha Mwanabwito, Mgalu alimpongeza Mkurugenzi wa Kampuni ya Sengerema Engineering inayotekeleza mradi huo chini ya Wakala wa Nishati Vijijini REA, kwa kufanya kazi kwa bidii na kuwataka wananchi kuitunza miundombinu ya umeme.Nimpongeze mkandarasi wetu wa Sengerema Engineering kwa kufanya kazi kwa kasi na tuna imani naye kuwa kwa hapa Pwani kasi ya kuunganisha umeme, itakuwa kubwa na umeme utafika kwa watu wote, lakini kama mnavyoona mkandarasi ameshaleta na nguzo, hapa na nyie mkiwepo, mzitunze, isijetokea mtu anachoma moto hapa karibu na nguzo, alisema Naibu Waziri.Mwenyekiti wa Bodi ya Wakurugenzi ya REA, Julius Kalolo alisema mradi huo wa uwekaji umeme pembezoni mwa miji katika Mkoa wa Pwani, utanufaisha wateja zaidi ya 6,500. Aliwataka wananchi kutumia fursa hiyo kwa kulipia nishati hiyo ya umeme kwa bei ya Sh 27,000 tu.  <topic>: KITAIFA 